นายกรัฐมนตรี กล่าวถ้อยแถลงในการประชุมเชิงยุทธศาสตร์ ว่าด้วยโรคไม่ติดต่อ และเป้าหมายการพัฒนาที่ยั่งยืน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมกล่าวถ้อยแถลงในการประชุมเชิงยุทธศาสตร์ระหว่างประเทศว่าด้วยโรคไม่ติดต่อและเป้าหมายการพัฒนาที่ยั่งยืน (SDGs) เมื่อเวลา 19.27 น. ตามเวลาประเทศไทย(หรือเท่ากับเวลา 12.27 น. ของกรุงอักกรา สาธารณรัฐกานา) ผ่านรูปแบบการประชุมแบบ hybrid ความว่า นายกรัฐมนตรีชื่นชมรัฐบาลกานา รัฐบาลนอร์เวย์ และองค์การอนามัยโลก ที่ริเริ่มจัดเวทีเพื่อเสริมสร้างความร่วมมือระหว่างประเทศในการป้องกันและควบคุมปัญหาโรคไม่ติดต่อครั้งนี้ โดยที่ผ่านมาไทยได้ดำเนินการอย่างแข็งขันเพื่อบรรลุเป้าหมายการพัฒนาที่ยั่งยืน รวมถึงเป้าหมาย SDG 3.4 เรื่องการลดอัตราการตายก่อนวัยอันควรจากโรคไม่ติดต่อลงหนึ่งในสาม และเป้าหมาย SDG 3.8 เรื่องการบรรลุหลักประกันสุขภาพถ้วนหน้า ภายในปี 2573 ซึ่งไทยประสบความสำเร็จในการขยายการเข้าถึงบริการสุขภาพระบบหลักประกันสุขภาพถ้วนหน้าครอบคลุมประชากรมากกว่าร้อยละ 99.6 ตั้งแต่ปี 2564 มากที่สุดในภูมิภาคเอเชียตะวันออกเฉียงใต้ ขณะเดียวกัน รัฐบาลกำหนดให้การแก้ไขปัญหาโรคไม่ติดต่อเป็นวาระแห่งชาติ ร่วมมือกับทุกภาคส่วนกำหนดยุทธศาสตร์และแผนงานในระดับชาติ กำหนดให้รายงานผลต่อคณะรัฐมนตรี รวมทั้งส่งเสริมการลงทุนด้านการส่งเสริมสุขภาพ นอกจากนี้ นายกรัฐมนตรี เห็นว่าการแพร่ระบาดของโควิด-19 ส่งผลให้การบริการที่เกี่ยวข้องกับโรคไม่ติดต่อมีข้อจำกัดและท้าทาย ซึ่งควรบรรจุเรื่องการป้องกันและรักษาโรคไม่ติดต่อในแผนการเตรียมความพร้อมภัยฉุกเฉินทางสาธารณสุขทั้งในระดับชาติ ภูมิภาค และระหว่างประเทศ รวมทั้งเห็นว่า ระบบหลักประกันสุขภาพที่ครอบคลุมและเข้มแข็งจะสนับสนุนการเข้าถึงบริการสาธารณสุขได้ดียิ่งขึ้น ซึ่งไทยพร้อมแบ่งปันประสบการณ์และส่งเสริมความร่วมมือกับประเทศ ต่างๆ พร้อมยืนยันคำมั่นที่จะปฏิบัติตามปฏิญญาทางการเมืองของการประชุมระดับสูงของสมัชชาสหประชาชาติ ครั้งที่ 3 ว่าด้วยการป้องกันและการควบคุมโรคไม่ติดต่อ เพื่อขับเคลื่อนการบรรลุเป้าหมาย SDG 3.4 และเป้าหมายอื่น ๆ ด้านสุขภาพเพื่อความเป็นอยู่ที่ดีของประชาชน